ચોથા અને પાંચમા વિભાગમાં હાથી અને ઘોડાનાં શરીર પર અવકાશી ગ્રહોની અસરોની વાત વર્ણવી છે. માનવીની જેમ અશ્વોને પણ ગ્રહદશા નડતી હોય છે. તાવ, ચામડીના રોગો, હાડકાંના રોગોને એ ગ્રહોના નડતર તરીકે વર્ણવે છે. છઠ્ઠા વિભાગમાં પણ ગ્રહોની વાત આવે છે. આ માટે હાથી-ઘોડાના વ્યાધિ કયા ગ્રહોને કારણે છે એનો ઊંડો અભ્યાસ અને પ્રયોગો કર્યા હોય એમ એનાં વર્ણનો અને દાખલા-દલીલોથી સમજાય છે. નવા જન્મેલાં વછેરાની જન્મકુંડળીઓ પણ એણે કરી છે. એના ઉપરથી વછેરો ઉંમરલાયક અને ચડવ થાય ત્યારે કયા દુષ્ટ ગ્રહોની અસર નીચે આવશે, એના પર સવારી કરનાર સૈનિકના કેવા હાલહવાલ થશે એનું બુદ્ધિગમ્ય વર્ણન આપ્યું છે. અશ્વો કે સૈનિકો યુદ્ધમાં ઘાયલ કે પાંગળા થઈ જાય છે તેને શાલિહોત્ર ગ્રહોની અસર જ માને છે.